BMW-sjåfører oftere involvert i ulykker
Dette viser en ny studie gjort av Folksam, som er basert på alle politirapporterte ulykker i Sverige siden 2003. Det viser seg at det er en gruppe som skiller seg særlig ut: BMW-sjåfører er ti ganger oftere involvert i single-kjøretøy-ulykker i forhold til førere av Toyota som har lavest risiko. - Til tross for nye sikkerhetssystemer som reduserer kollisjonsrisikoen, slik som antispinn og automatisk brems, kan ikke dette kompensere for sjåfører som tar stor risiko i trafikken - og de ââsjåførene som tar flest sjanser synes å foretrekke BMW, sier Anders Kullgren, trafikkforskningssjef Folksam, i en pressemelding.Folksam sin undersøkelse viser også at mannlige førere har en 60 prosent høyere risiko for å krasje i forhold til kvinner. De som har aller høyest risiko er yngre mannlige bilførere. - Vi vet at unge mannlige sjåfører i større grad velger visse bilmerker, som for eksempel BMW. Og gjerne motorsterke varianter av bilene. Kombinasjonen av en risikovillig ung mann og en motorsterk bil gir en enda større ulykkesrisiko, sier Kullgren.Kommunikasjonssjef i NAF, Inger Elisabeth Sagedal, sier til VG at hun tror de samme tendensene gjelder i Norge. - Det er mye som er ganske likt i Norge og Sverige, så det er nærliggende å tro at de samme trendene gjelder i Norge. Modellene til BMW har lagt vekt på sterk motor. Det er mye som tilsier at mange av de fartsglade velger BMW. Men det er selvfølgelig alltid unntak, sier Sagedal. Hun fortsetter: - BMW og for eksempel Toyota appellerer til forskjellig type mennesker, sier Sagedal.BMW vil ikke kommentere disse konklusjonene. - Vi kjenner ikke godt nok til denne undersøkelsen som har blitt gjennomført i det svenske markedet, og kan derfor ikke kommentere konklusjonene. På generelt grunnlag kan jeg si at BMW investerer tungt i passive og aktive sikkerhetssystemer. I tillegg har BMW et eget program hvor kunder får opplæring og økt kunnskap om bilens sikkerhetssystemer og trafikksikkerhet, sier markeds- og kommunikasjonsdirektør i BMW Group Norge, Christian Gottschalk.
BMW-sjåfører er ti ganger oftere er involvert i singelulykker i forhold til Toyota-sjåfører.